CELEX: 32022D0289
Language: mt
Date: 2022-02-22 00:00:00
Title: Deċiżjoni ta’ Implimentazzjoni tal-Kummissjoni (UE) 2022/289 tat-22 ta’ Frar 2022 li tistabbilixxi l-infrastruttura Analiżi u Esperimentazzjoni fuq l-Ekosistemi ERIC (AnaEE-ERIC) (notifikata bid-dokument C(2022) 933) (Test b’rilevanza għaż-ŻEE) (It-testi bil-Bulgaru, biċ-Ċek, bid-Daniż, bil-Franċiż, bit-Taljan, bil-Finlandiż u bl-Iżvediż biss huma awtentiċi)

24.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 43/73
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/289
         tat-22 ta’ Frar 2022
         li tistabbilixxi l-infrastruttura Analiżi u Esperimentazzjoni fuq l-Ekosistemi ERIC (AnaEE-ERIC)
         
            
               (notifikata bid-dokument C(2022) 933)
            
         
         (Test b’rilevanza għaż-ŻEE)
         (It-testi bil-Bulgaru, biċ-Ċek, bid-Daniż, bil-Franċiż, bit-Taljan, bil-Finlandiż u bl-Iżvediż biss huma awtentiċi)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 723/2009 tal-25 ta’ Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC) (1), u b’mod partikolari l-punt (a) tal-Artikolu 6(1) tiegħu,
         Billi:
         
                     (1)
                  
                  
                     Il-Bulgarija, iċ-Ċekja, id-Danimarka, Franza, l-Italja, il-Finlandja u ċ-Ċentru Internazzjonali għall-Istudji Agronomiċi Mediterranji Avvanzati ppreżentaw applikazzjoni lill-Kummissjoni biex jiġi stabbilit l-ERIC Analiżi u Esperimentazzjoni fuq l-Ekosistemi(AnaEE-ERIC) (“l-applikazzjoni”). Il-Belġju ħabbar id-deċiżjoni tiegħu li jipparteċipa fl-AnaEE-ERIC inizjalment bħala osservatur.
                  
               
                     (2)
                  
                  
                     L-applikanti qablu li Franza tkun l-Istat Membru ospitanti tal-AnaEE- ERIC.
                  
               
                     (3)
                  
                  
                     Ir-Regolament (KE) Nru 723/2009 ġie inkorporat fil-Ftehim dwar iż-Żona Ekonomika Ewropea (ŻEE) permezz tad-Deċiżjoni tal-Kumitat Konġunt taż-ŻEE Nru 72/2015 (2).
                  
               
                     (4)
                  
                  
                     Il-Kummissjoni vvalutat l-applikazzjoni skont l-Artikolu 5(2) tar-Regolament (KE) Nru 723/2009 u kkonkludiet li din tissodisfa r-rekwiżiti stabbiliti f’dak ir-Regolament. Matul il-valutazzjoni l-Kummissjoni kisbet il-fehmiet ta’ esperti indipendenti fil-qasam tal-Analiżi u l-Esperimentazzjoni fuq l-Ekosistemi.
                  
               
                     (5)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat stabbilit fl-Artikolu 20 tar-Regolament (KE) Nru 723/2009.
                  
               ADOTTAT DIN ID-DEĊIŻJONI:
         
            Artikolu 1
            
               1.   Permezz ta’ dan qed tiġi stabbilita l-infrastruttura Analiżi u Esperimentazzjoni fuq l-Ekosistemi ERIC (AnaEE-ERIC).
            
            
               2.   L-elementi essenzjali tal-Istatuti tal-AnaEE-ERIC huma stabbiliti fl-Anness ta’ din id-Deċiżjoni ta’ Implimentazzjoni.
            
         
         
            Artikolu 2
            Din id-Deċiżjoni hija indirizzata lir-Renju tal-Belġju, lir-Repubblika tal-Bulgarija, lir-Repubblika Ċeka, lir-Renju tad-Danimarka, lir-Repubblika Franċiża, lir-Repubblika Taljana u lir-Repubblika tal-Finlandja.
         
         
            Magħmul fi Brussell, it-22 ta’ Frar 2022.
            
               
                  Għall-Kummissjoni
               
               Mariya GABRIEL
               
                  Membru tal-Kummissjoni
               
            
         
         
            (1)  ĠU L 206, 8.8.2009, p. 1.
         
            (2)  Id-Deċiżjoni tal-Kumitat Konġunt taż-ŻEE Nru 72/2015 tal-20 ta’ Marzu 2015 li temenda l-Protokoll 31 tal-Ftehim ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet (ĠU L 129, 19.5.2016, p. 85)
      
      
         
            ANNESS
            ELEMENTI ESSENZJALI TAL-ISTATUTI TAL-AnaEE-ERIC
            
               Artikolu 1
               Isem
               Għandu jiġi stabbilit Konsorzju għal Infrastruttura Ewropea ta’ Riċerka (ERIC) imsejjaħ “Analiżi u Esperimentazzjoni fuq l-Ekosistemi ERIC” (AnaEE-ERIC). Dan il-Konsorzju għandu jikkostitwixxi Konsorzju għal Infrastruttura Ewropea ta’ Riċerka (ERIC) stabbilit skont id-dispożizzjonijiet tar-Regolament (KE) Nru 723/2009.
            
            
               Artikolu 2
               Sede statutorja
               L-AnaEE-ERIC għandu jkollu s-sede statutorja tiegħu f’Gif-sur-Yvette, Franza.
            
            
               Artikolu 3
               Kompitu u attivitajiet
               
                  1.   Il-kompitu prinċipali tal-AnaEE-ERIC għandu jkun li jistabbilixxi u jopera Infrastruttura ta’ Riċerka distribwita ddedikata għall-Analiżi tal-Ekosistemi u l-Esperimentazzjoni fuqhom. L-għan tiegħu huwa li jipprovdi l-għodda, is-servizzi u l-għarfien meħtieġa biex jiġu indirizzati l-isfidi globali ambjentali u klimatiċi kumplessi li qed jiffaċċjaw is-soċjetajiet tal-bniedem.
               
               
                  2.   L-AnaEE-ERIC għandu jopera permezz tal-Hub Ċentrali (CH), maċ-Ċentru tal-Interfaċċa u s-Sinteżi (ISC), maċ-Ċentru tat-Teknoloġija (TC) u maċ-Ċentru għall-Immudellar tad-Data (DMC).
               
               
                  3.   Għall-finijiet tal-paragrafu 1, l-AnaEE-ERIC għandu:
                  
                              a.
                           
                           
                              jikkoordina l-aċċess għall-Pjattaformi Nazzjonali sperimentali, analitiċi u ta’ mmudellar u jorganizza l-kollaborazzjoni mal-faċilitajiet Ewropej;
                           
                        
                              b.
                           
                           
                              jiffaċilita l-programmi u l-proġetti ta’ riċerka Ewropej;
                           
                        
                              c.
                           
                           
                              jiżviluppa t-teknoloġija, jarmonizza l-metodi, jibni sħubijiet industrijali u jiffaċilita t-trasferiment tal-għarfien;
                           
                        
                              d.
                           
                           
                              jikkontribwixxi għall-iskambju tal-għarfien u/jew tal-kompetenzi fiż-Żona Ewropea tar-Riċerka (ERA) u jżid l-użu tal-potenzjal intellettwali fl-Ewropa kollha;
                           
                        
                              e.
                           
                           
                              jiżviluppa l-aċċess, il-kondiviżjoni u l-immudellar tad-data;
                           
                        
                              f.
                           
                           
                              jorganizza t-taħriġ;
                           
                        
                              g.
                           
                           
                              jimplimenta strateġija ta’ komunikazzjoni;
                           
                        
                              h.
                           
                           
                              kwalunkwe azzjoni relatata oħra meħtieġa biex jilħaq l-għanijiet tiegħu.
                           
                        
               
                  4.   L-AnaEE-ERIC għandu jwettaq il-kompitu prinċipali tiegħu fuq bażi mhux ekonomika. L-AnaEE-ERIC jista’ jwettaq attivitajiet ekonomiċi limitati dment li jkunu relatati mill-qrib mal-kompiti prinċipali stabbiliti fl-Artikolu 3(3) hawn fuq u ma jipperikolawx il-kisba tagħhom.
               
            
            
               Artikolu 4
               Durata u proċedura għall-istralċ
               
                  1.   L-AnaEE-ERIC għandu jiġi stabbilit għal perjodu inizjali ta’ 10 snin. L-Assemblea tal-Membri tista’ tiddeċiedi li testendi d-durata b’perjodi suċċessivi ta’ 10 snin.
               
               
                  2.   L-istralċ tal-AnaEE-ERIC għandu jiġi deċiż mill-Assemblea tal-Membri f’konformità mal-Artikolu 18(10) tal-Istatuti.
               
               
                  3.   Mingħajr dewmien bla bżonn, u fi kwalunkwe każ fi żmien 10 jiem minn meta tiġi adottata d-deċiżjoni ta’ stralċ tal-AnaEE-ERIC, l-AnaEE-ERIC għandu jinnotifika lill-Kummissjoni Ewropea dwar id-deċiżjoni.
               
               
                  4.   L-assi li jibqgħu wara l-ħlas tad-djun tal-AnaEE-ERIC għandhom jitqassmu bejn il-Membri prorata skont il-kontribuzzjoni annwali akkumulata tagħhom lill-AnaEE-ERIC kif speċifikat fl-Artikolu 17 tal-Istatuti.
               
               
                  5.   Mingħajr dewmien bla bżonn, u fi kwalunkwe każ fi żmien 10 jiem mill-għeluq tal-proċedura ta’ stralċ, l-AnaEE-ERIC għandu jinnotifika lill-Kummissjoni dwar dan.
               
               
                  6.   L-AnaEE-ERIC ma għandux jibqa’ jeżisti mill-jum li fih il-Kummissjoni Ewropea tippubblika l-avviż xieraq fis-serje L ta’ Il-Ġurnal Uffiċjali tal-Unjoni Ewropea.
               
            
            
               Artikolu 5
               Reġim ta’ responsabbiltà
               
                  1.   L-AnaEE-ERIC għandu jkun responsabbli għad-djun tiegħu.
               
               
                  2.   Ir-responsabbiltà finanzjarja tal-Membri għad-djun tal-AnaEE-ERIC, tkun xi tkun in-natura tagħhom, għandha tkun limitata għall-kontribuzzjoni rispettiva tagħhom lill-AnaEE-ERIC fir-rigward tal-aħħar sena sħiħa ta’ operazzjonijiet.
               
               
                  3.   L-AnaEE-ERIC għandu jkollu assigurazzjoni xierqa li tkopri r-riskji speċifiċi għall-attivitajiet tiegħu.
               
            
            
               Artikolu 6
               Politika ta’ aċċess għall-utenti
               
                  1.   L-aċċess għall-faċilitajiet u s-servizzi tal-AnaEE-ERIC ipprovduti mill-Hub Ċentrali jew miċ-Ċentri tas-Servizzi tal-AnaEE-ERIC għandu jiġi pprovdut abbażi ta’ prinċipji ta’ aċċess miftuħ. L-AnaEE-ERIC għandu jimplimenta regoli dwar l-aċċess għall-infrastruttura, b’politika ta’ tariffi li tipprovdi inċentivi lill-Membri tiegħu.
               
               
                  2.   L-AnaEE-ERIC għandu jipprovdi informazzjoni permezz tal-portal web tiegħu dwar il-gradjenti klimatiċi u bijoġeografiċi, u ħiliet u tekniki komplementari tal-pjattaformi tal-AnaEE-ERIC, sabiex jgħin lix-xjenzjati fl-istadju tal-elaborazzjoni tal-proġetti u jiffaċilita l-inkubazzjoni ta’ proġetti li jużaw diversi pjattaformi fost il-membri tiegħu.
               
               
                  3.   Il-Hub Ċentrali tal-AnaEE-ERIC għandu jagħti aċċess għall-faċilitajiet u s-servizzi tal-AnaEE-ERIC ipprovduti miċ-Ċentri tas-Servizzi jew il-Pjattaformi Nazzjonali, abbażi ta’ valutazzjoni tal-kwalità xjentifika tal-użu propost, fuq il-bażi ta’ evalwazzjoni xjentifika indipendenti minn kumitat espert maħtur mill-Assemblea tal-Membri u l-fattibbiltà teknika vvalutata mill-AnaEE-ERIC. Il-kwistjonijiet etiċi possibbli involuti fi proposta jiġu ttrattati mill-Kumitat Konsultattiv Indipendenti tal-Etika (ara l-Artikolu 25 tal-Istatuti).
               
               
                  4.   Fil-każ li l-aċċess għar-riċerka għall-faċilitajiet u s-servizzi tal-AnaEE-ERIC ikollu jiġi ristrett għal raġunijiet ta’ kapaċità, għandha ssir għażla skont il-proċedura stabbilita fir-Regoli dwar l-Operat tal-Istatuti, filwaqt li jitqiesu l-kriterji tal-għażla bbażati fuq l-eċċellenza xjentifika u l-fattibbiltà teknika u finanzjarja tal-proposti.
               
               
                  5.   L-AnaEE-ERIC għandu jagħmel disponibbli l-metadata ta’ kull proġett fil-bidu, kemm għall-konfigurazzjonijiet sperimentali fil-Pjattaformi Nazzjonali u għad-data prodotta miċ-ċentri tas-servizzi.
               
               
                  6.   Id-data għandha tkun disponibbli skont il-politika ta’ aċċess miftuħ tal-AnaEE-ERIC. L-aċċess se jkun irregolat skont ir-Regoli dwar l-Operat tal-Istatuti, li b’mod ġenerali jkollhom perjodu komuni ta’ konċessjoni, li warajh id-data għandha ssir disponibbli għall-pubbliku. Il-Politika ta’ Aċċess għandha tqis il-qafas ġuridiku Ewropew (1) għall-Protezzjoni tad-Data relatat mal-kondiviżjoni ta’ data personali tal-utenti fost il-membri.
               
            
            
               Artikolu 7
               Politika tal-Evalwazzjoni Xjentifika
               L-attivitajiet tal-AnaEE-ERIC għandhom jiġu evalwati kull ħames snin minn kumitat xjentifiku indipendenti ad hoc. L-Assemblea tal-Membri għandha tagħti bidu għal evalwazzjoni bħal din u, jekk ikun xieraq, tagħti direzzjonijiet speċifiċi. Ir-Regoli dwar l-Operat tal-Istatuti jiddefinixxu l-prinċipji u l-proċeduri ta’ din l-evalwazzjoni.
            
            
               Artikolu 8
               Politika tad-Disseminazzjoni
               
                  1.   L-AnaEE-ERIC għandu jkun faċilitatur tar-riċerka, u bħala regola ġenerali, għandu jħeġġeġ l-aktar aċċess liberu possibbli għad-data ta’ riċerka.
               
               
                  2.   L-AnaEE-ERIC għandu jitlob lill-utenti biex jagħmlu r-riżultati tar-riċerka tagħhom disponibbli għall-pubbliku, u jagħmlu r-riżultati tagħhom disponibbli permezz tal-AnaEE-ERIC.
               
               
                  3.   L-AnaEE-ERIC għandu juża diversi mezzi biex jilħaq l-udjenzi fil-mira, inkluż portal web, bullettin, workshops, preżenza f’konferenzi, artikli f’rivisti u fil-gazzetti ta’ kuljum, networks soċjali, eċċ.
               
            
            
               Artikolu 9
               Politika dwar id-Drittijiet ta’ Proprjetà Intellettwali
               
                  1.   Id-drittijiet ta’ proprjetà intellettwali maħluqa, miksuba, żviluppati jew li ġejjin mill-AnaEE-ERIC waqt l-attivitajiet tiegħu għandhom ikunu l-proprjetà ta’ AnaEE-ERIC.
               
               
                  2.   Soġġett għat-termini ta’ kwalunkwe kuntratt bejn l-AnaEE-ERIC u l-Membri jew l-Osservaturi, id-drittijiet ta’ proprjetà intellettwali kollha maħluqa, miksuba, żviluppati jew li ġejjin minn Membru jew Osservatur għandhom ikunu proprjetà ta’ dak il-Membru jew Osservatur.
               
            
            
               Artikolu 10
               Politika tal-Impjiegi
               
                  1.   Il-kundizzjonijiet tal-impjieg tal-AnaEE-ERIC għandhom ikunu rregolati mil-liġijiet tal-pajjiż li fih huwa impjegat il-persunal jew mil-liġijiet tal-pajjiż fejn jitwettqu l-attivitajiet tal-AnaEE-ERIC.
               
               
                  2.   Il-proċeduri tal-għażla għall-pożizzjonijiet tal-persunal tal-AnaEE-ERIC għandhom ikunu trasparenti, nondiskriminatorji u jirrispettaw l-opportunitajiet ugwali. Ir-reklutaġġ u l-impjieg ma għandhomx ikunu diskriminatorji.
               
               
                  3.   Ir-reklutaġġ jitwettaq permezz ta’ pubblikazzjoni internazzjonali ta’ sejħa.
               
            
            
               Artikolu 11
               Politika tal-akkwist
               
                  1.   L-AnaEE-ERIC għandu jittratta l-kandidati tal-akkwisti u l-offerenti b’mod ugwali u mingħajr diskriminazzjoni, irrispettivament minn jekk dawn ikunux ibbażati fl-Unjoni Ewropea jew le. Il-politika dwar l-akkwist tal-AnaEE-ERIC għandha tirrispetta l-prinċipji tat-trasparenza, tan-nondiskriminazzjoni u tal-kompetizzjoni. Regoli dettaljati u kriterji dwar il-proċeduri tal-akkwist għandhom jiġu stabbiliti fir-Regoli tal-Operat tal-Istatuti.
               
               
                  2.   L-akkwist minn Membri u minn Osservaturi li jikkonċerna l-attivitajiet tal-AnaEE-ERIC għandu jsir b’tali mod li tingħata l-kunsiderazzjoni dovuta lill-ħtiġijiet, lir-rekwiżiti tekniċi u lill-ispeċifikazzjonijiet tal-AnaEE-ERIC maħruġa mill-korpi rilevanti.
               
            
            
               (1)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).